ORDE do 3 de maio de 2007 pola que se determinan os servizos mínimos dirixidos a garantir os servizos esenciais que conforman a sanidade no ámbito da Comunidade Autónoma de Galicia, durante a folga que terá lugar o día 8 de maio, desde as 8.00 horas (inicio da quenda de mañá) ata as 8.00 horas do día 9 de maio de 2007 (remate da quenda de noite), que afectará a todos os centros sanitarios do Sergas, das categorías de persoal sanitario pertencente aos grupos de clasificación C e D, e das categorías de persoal de xestión e servizos dos grupos de clasificación A, B, C, D e E; convocada polas organizacións sindicais CC.OO., CIG, CSI-CSIF, UGT e SAE.
CONSELLERÍA DE SANIDADE — III. OUTRAS DISPOSICIÓNS — 08/05/2007

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño de 1998), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada a folga polas organizacións sindicais CIG, CC.OO., UGT, CSI-CSIF e SAE, o día 8 de maio, desde as 8.00 horas (inicio da quenda de mañá) ata as 8.00 horas do día 9 de maio (remate da quenda de noite), que afectará a todos os centros sanitarios do Sergas, das categorías de persoal sanitario pertencente aos grupos de clasificación C e D, e das categorías de persoal de xestión e servizos dos grupos de clasificación A, B, C, D, E, a conselleira de Sanidade,
DISPÓN:
Artigo 1º.-A xornada de folga que afecta o persoal de xestión e servizos e ao persoal sanitario de formación profesional dos seguintes centros: Complexo Hospitalario Universitario de Santiago de Compostela, C.H. Juan Canalejo-Marítimo de Oza, Área Sanitaria de Ferrol, C.H. Xeral-Calde de Lugo; C.H. de Ourense; Complexo Hospitalario Universitario de Vigo; C.H. de Pontevedra; Hospital Comarcal de Monforte de Lemos, Hospital Comarcal da Costa (Burela); Hospital comarcal do Barco de Valdeorras; Xerencia de Atención Primaria de Santiago de Compostela, Xerencia de Atención Primaria da Coruña, Xerencia de Atención Primaria de Lugo, Xerencia de Atención Primaria de Ourense e Xerencia de Atención Primaria de Pontevedra-Vigo (Área Norte e Área Sur); deberá entenderse condicionada ao mantemento dos servizos mínimos segundo os criterios que se dispoñen nesta orde.
Os servizos mínimos que se fixan resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para os efectos de evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible ao exercicio do dereito á folga, coa atención aos usuarios que, baixo ningún concepto, poden quedar desasistidos polas características do servizo dispensado.
E por iso mantéñense os servizos mínimos necesarios para garantir a asistencia imprescindible aos doentes hospitalizados, así como a atención urxente e permanente aos usuarios, que non poden aprazarse sen consecuencias negativas para a saúde.
Entrando na análise pormenorizada dos servizos mínimos por cada ámbito asistencial, establécense os seguintes criterios reitores que deberán seguir os centros para a determinación do persoal necesario para o mantemento dos servizos esenciais. Os criterios aplícanse en cada centro en función das características da prestación e dos seus cadros de persoal, nos termos previstos nestes criterios que permitan tal modulación:
Criterios reitores:
Nas institucións sanitarias públicas, os criterios de determinación do persoal para a cobertura dos servizos mínimos será a seguinte:
Persoal sanitario non facultativo de atención especializada, grupos de clasificación C e D:
I. Cobertura do 100% da actividade urxente nun triplo ámbito:
-Servizos de urxencias.
-Quirófanos urxentes (xerais e de tocoloxía) para a atención dos usuarios que requiran intervención cirúrxicas inaprazable no ingreso. Para estes efectos consideraranse inaprazables as intervencións cirúrxicas de doentes con neoplasia maligna.
-Atención aos paritorios.
II. Cobertura da actividade cirúrxica dos doentes hospitalizados respecto ás patoloxías que poñan en perigo a súa vida ou agraven o seu estado de saúde.
III. Na área de hospitalización establecerase o número necesario para garantir os coidados dos doentes hospitalizados, en correspondencia cos efectivos dun domingo ou festivo.
IV. No ámbito de consultas estableceranse mínimos nun dobre ámbito:
-Apoio á atención das consultas especializadas consideradas como urxentes ou preferentes.
-Así mesmo, atenderanse as consultas inaprazables dos doentes oncolóxicos que requiran tratamento citostático e os doentes desprazados.
V. No ámbito dos servizos centrais, garantirase a realización das probas complementarias urxentes e as que se refiran aos doentes hospitalizados que, a criterio do facultativo, sexan necesarios; entendéndose incluídas as de doentes con neoplasias malignas.
VI. Garantirase a dispensación de medicamentos e produtos sanitarios.
VII. Unidades especiais: o número necesario para garantir o coidado dos pacientes.
Persoal sanitario non facultativo dependente das xerencias de atención primaria, grupos C e D:
I. Cobertura do 100% da actividade urxente.
II. Os servizos mínimos que se fixan no tramo ordinario de atención prestarán asistencia urxente ou inaprazable de esa unidade calquera que sexa a modalidade da prestación. A determinación dos efectivos realizarase con base nos tramos seguintes:
-En centros con catro ou menos profesionais: 1 efectivo.
-En centros con cinco a oito profesionais: 2 efectivos.
-En centros con nove a doce profesionais: 3 efectivos.
-En centros con máis de 13 profesionais: 4 efectivos.
Persoal non sanitario, grupos A, B, C, D, E de atención especializada e atención primaria:
I. Urxencias: o 100% do persoal non sanitario.
II. Área de hospitalización: un número de efectivos equivalente ao de domingos ou festivos.
III. Área de admisión:
a) Atención primaria:
-En centros con catro ou menos facultativos: 1 efectivo.
-En centros con cinco ou máis facultativos: 1 efectivo por centro e, en caso de teren varias plantas, un máis por planta.
b) Atención especializada:
-Servizo de admisión e arquivo de atención especializada: un número equivalente ao de domingos ou festivos.
IV. Cita previa: un número de efectivos que garantan a atención ao doente que o requira, cun mínimo de un efectivo por centro e ata un máximo do 50% dos efectivos da quenda.
V. Atención ao doente: un número de efectivos que garantan a atención ao doente que o requira, cun mínimo de 1 por centro e ata un máximo do 50% dos efectivos da quenda.
VI. Servizos de mantemento: un número equivalente aos domingos ou festivos.
VII. Servizo de lavandaría e lenzaría: un número equivalente aos domingos e festivos ou ata o 50% dos efectivos da quenda.
VIII. Limpeza: ata o 50% dos efectivos da quenda.
IX. Hostelaría: un número mínimo igual aos domingos ou festivos, ou ben un 60% dos efectivos da quenda, en función do tamaño das prestacións dependentes de hostelaría en cada centro.
Coa finalidade de garantir o adecuado mantemento do servizo, servirase, con carácter xeral, un único menú aos doentes que non requiran dieta médica especial.
X. Condutores: o mesmo número de efectivos cos domingos ou festivos, cun mínimo, en todo caso, dun efectivo.
XI. Servizos administrativos:
-Información: o número de profesionais necesarios para garantir a debida información aos pacientes.
-Persoal: o número imprescindible para garantir as incidencias e xestións derivadas da folga e como máximo ata o 40% dos efectivos da quenda.
-Subministracións: o número imprescindible para garantir os pedidos urxentes e ata un máximo do 25% dos efectivos da quenda.
-Almacén: un número imprescindible para a xestión do almacén e ata un máximo do 25% dos efectivos da quenda.
-Contabilidade: un número imprescindible para as xestións urxentes e ata un 25% dos efectivos da quenda.
XII. Outras áreas de traballo ou servizos: establecerase, con carácter xeral, un número equivalente aos domingos ou festivos.
Efectivos:
A determinación dos profesionais necesarios con base nos criterios anteriores farase en cada centro por categoría profesional e a súa fixación debe estar adecuadamente motivada. A xustificación debe constar no expediente de determinación de mínimos de cada centro e debe exteriorizarse axeitadamente para xeral coñecemento dos destinatarios. Deberá quedar constancia no expediente dos factores ou criterios dos cales a súa ponderación conduce a determinar as prestacións mínimas.
Os profesionais necesarios para a cobertura dos servizos mínimos deberán ser publicados nos taboleiros de anuncios de cada centro, con antelación ao inicio da folga.
Con tales premisas, no anexo desta resolución recóllese o número de efectivos de servizos mínimos para cubrir as xornadas de folga.
Artigo 2º.-A designación nominal, que deberá recaer nos profesionais de xeito rotatorio, será determinada polo director-xerente do centro e notificada aos profesionais designados.
O profesional designado como servizo mínimo, que desexe exercer o seu dereito á folga, poderá solicitar a substitución da súa designación por outro profesional que voluntariamente acepte o cambio de maneira expresa.
Artigo 3º.-Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º.-O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º.-Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 3 de maio de 2007.
María José Rubio Vidal
Conselleira de Sanidade
Ver referencia pdf "08800D011P050.PDF"
Ver referencia pdf "08800D011P050.PDF"
Ver referencia pdf "08800D011P050.PDF"